En seier i Sevilla vil være tidenes sensasjon
Så stor sensasjon vil det være. I 16 år har jeg stått på at Rosenborgs 3-0-seier på Westfalenstadion mot Borussia Dortmund, tysk serieleder og vinner av Champions League 16 måneder tidligere, er tidenes prestasjon av et norsk klubblag. VG Direkte: Sevilla-Molde kl. 19.00 Og omtrent umulig å overgå.Men jeg mener faktisk at hvis Molde vinner i Sevilla, så vil sensasjonen være større. Og prestasjonen enda bedre. Grunnene er: I 1999 var Rosenborg allerede etablert som et godt, europeisk lag, som kom til kvartfinalen i Champions League i 1997, og som hadde slått Milan på bortebane og Real Madrid på hjemmebane i Champions League. Dortmund ledet Bundesliga, men mesterlaget fra 1997 (slo Juventus i finalen i Champions League) var litt i oppløsning, og laget mistet ledelsen i Bundesliga like etter at RBK slo dem 3-0 i Dortmund. I tillegg var Rosenborg «i sesong», det vil si at de var på sitt beste, siden dette var tidlig på høsten.Molde kommer til Sevilla uten å ha spilt en viktig kamp på 10 uker. Molde, og norske lag, er ute av sesong. I løpet av den perioden (siden Molde spilte 1-1 mot Ajax i Europa League 10. desember 2015) har Sevilla spilt 17 viktige fotballkamper. De har vunnet 12 av dem. I øyeblikket er Sevilla nummer fem i La Liga, de har 11 strake hjemmeseirer i ligaen (inkludert mot Real Madrid og Barcelona), og 13 strake hjemmeseirer i alle turneringer. I tillegg har de 10 strake hjemmeseirer i Europa League, en turnering Sevilla har gått helt til topps i de to siste sesongene. Sevilla er «Europa League Champion»: De har vunnet turneringen fire ganger de siste 10 sesongene. Og spansk fotball er på topp i Europa, med Barcelona som regjerende Champions League-mester – og Sevilla som mester i Europa League.I tillegg, og det forteller kanskje mest om hvor gode Sevilla har vært: De 10 siste sesongene er det kun Barcelona som har vunnet flere trofeer av spanske lag enn Sevilla (liga, cup og Europacup). Barcelona står med 13 trofeer, mens Real Madrid og Sevilla begge har seks titler. Atletico Madrid, for eksempel, har kun fire trofeer de siste 10 sesongene. Så dette er et av Spanias beste lag. Snittplasseringen deres i La Liga de 10 siste sesongene er en femteplass. Norske lag har alltid slitt på bortebane mot lag fra de beste nasjonene. Bare siden 1990-tallet har smellene kommet ofte, Molde selv fikk 1-4 borte mot Real Madrid i 1999, mens Rosenborg har fått 1-4 i Madrid, 1-4 mot Deportivo La Coruna, 2-7 mot PSG, 0-5 mot Lyon, 1-5 mot Arsenal, 1-5 mot Sampdoria, 1-4 mot Blackburn – blant annet.Ingen forventer en sensasjon fra Molde torsdag kveld. Særlig fordi Ole Gunnar Solskjær har latt flere av spillerne reise, de som tok klubben til disse kampene mot Sevilla. Martin Linnes, Harmeet Singh, Etzaz Hussain, Ola Kamara, Tommy Høiland – alle er ferdige i Molde. Solskjær skal bygge et nytt lag, og han starter i Sevilla ... Noen særlig tøffere oppgave kunne han ikke fått. Trøsten får være hans egen statistikk – som spiller – mot lag på spansk jord: Seks kamper, to seirer, to uavgjorte og to tap. Og matchvinner i finalen i Champions League, mot Bayern München, i Barcelona i 1999 ...
Molde vil overgå Rosenborgs sensasjonelle 3-0 i Dortmund i 1999 – hvis Ole Gunnar Solskjærs lag, med Daniel Berg Hestad (40), slår Sevilla i 16-delsfinalen på spansk jord torsdag kveld.